*Det er tre lesestemmer, som hver for seg leser:* **F:** Forteller, **J:** Jesus, **A:** Alle andre

# Jesus i Getsemane

**F:** 39Og han gikk ut og drog til Oljeberget, som han pleide, og disiplene fulgte med ham. 40Da han kom til stedet, sa han til dem:

**J:** Be at dere ikke må komme i fristelse.

**F:** 41Og han slet seg fra dem, omtrent så langt som et steinkast. Der falt han på kne, bad og sa:

**J:** 42Far, om du vil, så la denne kalk gå meg forbi! Men la ikke min vilje skje, bare din.

**F:** 43Da viste en engel fra himmelen seg for ham og styrket ham. 44Og han kom i dødsangst og bad enda mer inntrengende, og svetten hans ble som bloddråper som falt ned på jorden. 45Så stod han opp fra bønnen og kom til sine disipler. Og han fant dem sovende av bedrøvelse. 46Han sa til dem:

**J:** Hvorfor sover dere? Stå opp og be om at dere ikke må komme i fristelse!

# Jesus blir grepet

**F:** 47Mens han ennå talte, se, da kom det en stor flokk; og han som hette Judas, en av de tolv, gikk foran dem. Og han kom nær til Jesus for å kysse ham. 48Men Jesus sa til ham:

**J:** Judas, forråder du Menneskesønnen med et kyss?

**F:** 49Men da de som stod omkring ham, så hva som kom til å skje, sa de:

**A:** Herre, skal vi slå til med sverd?

**F:** 50Og en av dem slo til yppersteprestens tjener og hogg det høyre øret av ham. 51Men Jesus svarte og sa:

**J:** La dem gå så langt.

**F:** Og han rørte ved øret og helbredet ham. 52Og Jesus sa til yppersteprestene og høvedsmennene over tempelvakten og de eldste som var kommet ut mot ham:

**J:** Dere har gått ut som mot en røver, med sverd og stokker. 53Dag etter dag var jeg hos dere i templet, men da rakte dere ikke ut hendene for å gripe meg! Men dette er deres time og mørkets makt.

# Peter fornekter Jesus

**F:** 54Da de nå hadde grepet ham, tok de ham med seg, og førte ham inn i yppersteprestens hus. Men Peter fulgte langt baketter. 55De hadde tent et bål midt på gårdsplassen og satt der sammen. Og Peter satte seg blant dem. 56En tjenestepike fikk se ham sitte mot lyset. Hun stirret på ham, og sa:

**A:** Også denne var med ham!

**F:** 57Men han nektet og sa:

**A:** Jeg kjenner ham ikke, kvinne!

**F:** 58En kort stund etter fikk en annen se ham og sa:

**A:** Du er også en av dem.

**F:** Men Peter sa:

**A:** Menneske, jeg er ikke det!

**F:** 59Omkring en time senere var det en annen som forsikret:

**A:** Sannelig, også denne var med ham! Han er jo en galileer.

**F:** 60Men Peter sa:

**A:** Menneske, jeg skjønner ikke hva du snakker om!

**F:** Og straks, mens han ennå talte, gol hanen. 61Og Herren vendte seg og så på Peter. Da kom Peter Herrens ord i hu, det han hadde sagt til ham:

**J:** Før hanen galer, skal du fornekte meg tre ganger.

**F:** 62Og han gikk ut og gråt bittert.

# Jesus for det høye råd

**F:** 63Mennene som holdt vakt over Jesus, spottet ham og slo ham. 64De kastet et klede over ham og spurte ham og sa:

**A:** Spå nå! Hvem var det som slo deg?

**F:** 65Også mange andre spottord sa de til ham. 66Da det ble dag, kom folkets eldsteråd sammen, både yppersteprestene og de skriftlærde. Og de førte ham fram i sitt rådsmøte, 67og sa:

**A:** Er du Messias, så si oss det.

**F:** Men han sa til dem:

**J:** Om jeg sier dere det, så vil dere slett ikke tro det. 68Og om jeg ville spørre, ville dere på ingen måte svare meg eller la meg gå. 69Men fra nå av skal Menneskesønnen sitte ved Guds krafts høyre hånd.

**F:** 70De sa da alle:

**A:** Du er altså Guds Sønn?

**F:** Han sa til dem:

**J:** Dere sier det, jeg er det.

**F:** 71Da sa de:

**A:** Hva skal vi nå med vitnesbyrd? Vi har jo selv hørt det fra hans munn.

# Kapittel 23 Jesus for Pilatus og Herodes

**F:** Hele flokken brøt da opp og førte ham til Pilatus. 2Og de begynte å anklage ham og sa:

**A:** Vi har funnet at denne mann fører vårt folk vill. Han forbyr å gi keiseren skatt, og han sier om seg selv at han er Messias, en konge.

**F:** 3Pilatus spurte ham:

**A:** Er du jødenes konge?

**F:** Han svarte ham og sa:

**J:** Du sier det.

**F:** 4Men Pilatus sa til yppersteprestene og folket:

**A:** Jeg finner ingen skyld hos denne mann.

**F:** 5Men de presset på og sa:

**A:** Han oppvigler folket ved å lære over hele Judea. Han begynte i Galilea, og nå er han kommet helt hit.

**F:** 6Da Pilatus hørte dette, spurte han om mannen var galileer. 7Og da han fikk vite at han var fra Herodes' myndighetsområde, sendte han ham til Herodes, som også var i Jerusalem i de dagene. 8Da Herodes fikk se Jesus, ble han meget glad. For han hadde i lang tid ønsket å få se ham, for han hadde hørt om ham. Nå håpet han å få se et tegn av ham. 9Han spurte ham da med mange ord, men Jesus svarte ham intet. 10Yppersteprestene og de skriftlærde stod der og anklaget ham heftig. 11Også Herodes med sine krigsfolk hånet og spottet ham. De la en skinnende kledning om ham og sendte ham tilbake til Pilatus. 12Denne dag ble Herodes og Pilatus venner. For tidligere hadde det vært fiendskap mellom dem. 13Pilatus kalte da sammen yppersteprestene og rådsherrene og folket. 14Han sa til dem:

**A:** Dere har ført fram for meg denne mann som en folkeforfører. Og se, nå har jeg forhørt ham i deres nærvær. Men jeg har ikke funnet denne mann skyldig i noe av det dere anklager ham for. 15Herodes heller ikke, for jeg sendte dere til ham. Og se, han har ikke gjort noe som fortjener døden. 16Derfor vil jeg refse ham og så gi ham fri.

**F:** 17Men i høytiden måtte han gi dem én fri. 18Da ropte de alle som én og sa:

**A:** Bort med denne! Gi oss Barabbas fri!

**F:** 19Dette var en som var satt i fengsel for en oppstand som hadde vært i byen, og for et mord. 20Pilatus talte da igjen til dem, for han ville gjerne gi Jesus fri. 21Men de ropte tilbake:

**A:** Korsfest! Korsfest ham!

**F:** 22For tredje gang sa han til dem:

**A:** Hva ondt har da denne mann gjort? Jeg har ikke funnet noen dødsskyld hos ham. Derfor vil jeg refse ham og så gi ham fri.

**F:** 23Men de trengte på med høye rop og krevde at han skulle korsfestes. Og deres skrik fikk overtaket. 24Pilatus felte da den dom at det skulle skje som de krevde. 25Han gav den fri som de bad om, han som var satt i fengsel for opprør og mord. Men Jesus overgav han til deres vilje.

# Jesus blir korsfestet og dør

**F:** 26Da de førte ham bort, grep de fatt i en mann som kom inn fra landet, Simon fra Kyréne. De la korset på ham, for at han skulle bære det etter Jesus. 27En stor mengde av folket fulgte med ham. Blant dem var noen kvinner, som slo seg for brystet og gråt over ham. 28Men Jesus vendte seg om til dem og sa:

**J:** Jerusalems døtre! Gråt ikke over meg. Men gråt over dere selv og deres barn. 29For se, dager kommer da de skal si: Salige er de ufruktbare, de morsliv som ikke har født, og de bryst som ikke har gitt die. 30Da skal de begynne å si til fjellene: Fall over oss! - og til haugene: Skjul oss! 31For gjør de slik med det grønne tre, hva skal så skje med det tørre?

**F:** 32Også to andre, to ugjerningsmenn, ble ført bort med ham for å henrettes. 33Og de kom til det stedet som kalles Hodeskallen. Der korsfestet de ham og ugjerningsmennene, den ene på hans høyre, den andre på hans venstre side. 34Men Jesus sa:

**J:** Far, forlat dem, for de vet ikke hva de gjør.

**F:** Og de delte hans klær mellom seg og kastet lodd om dem. 35Folket stod og så på. Men rådsherrene spottet ham og sa:

**A:** Andre har han frelst. La ham nå frelse seg selv dersom han er Messias, Guds utvalgte.

**F:** 36Også soldatene hånet ham. De kom bort til ham og rakte ham eddik. 37Og de sa:

**A:** Er du jødenes konge, så frels deg selv!

**F:** 38Det var også satt en innskrift over ham: Dette er jødenes konge. 39En av ugjerningsmennene som hang der, spottet ham og sa:

**A:** Er ikke du Messias? Frels deg selv og oss!

**F:** 40Men den andre tok til orde og irettesatte ham og sa:

**A:** Frykter du ikke engang for Gud, du som er under den samme dom? 41Og vi med rette, for vi får det vi fortjener etter våre gjerninger. Men han har ikke gjort noe galt.

**F:** 42Og han sa:

**A:** Jesus, kom meg i hu når du kommer i ditt rike.

**F:** 43Og han sa til ham:

**J:** Sannelig sier jeg deg: I dag skal du være med meg i Paradis!

**F:** 44Det var nå omkring den sjette time. Da ble det mørke over hele landet helt til den niende time. 45Solen ble formørket. Og forhenget i templet revnet midt etter. 46Og Jesus ropte med høy røst og sa:

**J:** Far, i dine hender overgir jeg min ånd!

**F:** Og da han hadde sagt dette, utåndet han. 47Men da høvedsmannen så det som skjedde, gav han Gud ære og sa:

**A:** Sannelig, denne mann var rettferdig!

**F:** 48Og folkemengden, alle som var kommet sammen for å se dette syn, slo seg for sitt bryst og vendte tilbake da de så det som skjedde. 49Men alle hans kjenninger og de kvinner som hadde fulgt ham fra Galilea, stod på avstand og så dette.